Document ID: 32014D0228

PADOMES LĒMUMS
(2013. gada 25. novembris)
par to, lai noslēgtu Eiropas Kopienas un tās dalībvalstu un Ukrainas Sadarbības nolīgumu par civilu globālu navigācijas satelītu sistēmu (GNSS)
(2014/228/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 172. pantu saistībā ar 218. panta 6. punkta a) apakšpunktu,
ņemot vērā Eiropas Komisijas priekšlikumu,
ņemot vērā Eiropas Parlamenta atzinumu,
tā kā:
(1)
Padome 2004. gada 8. oktobrī pilnvaroja Komisiju sākt sarunas ar Ukrainu par Sadarbības nolīgumu par civilu globālu navigācijas satelītu sistēmu (GNSS).
(2)
Saskaņā ar Padomes 2005. gada 15. novembra lēmumu Eiropas Kopienas un tās dalībvalstu un Ukrainas Sadarbības nolīgumu par civilu globālu navigācijas satelītu sistēmu (GNSS) (“nolīgums”) parakstīja 2005. gada 1. decembrī.
(3)
Nolīgums dod iespēju veidot ciešāku sadarbību ar Ukrainu satelītnavigācijas jomā. Ar to īstenos vairākus Eiropas satelītnavigācijas programmu elementus.
(4)
Nolīgums būtu jāapstiprina,
IR PIEŅĒMUSI ŠO LĒMUMU.
1. pants
Ar šo Eiropas Savienības vārdā tiek apstiprināts Eiropas Kopienas un tās dalībvalstu un Ukrainas Sadarbības nolīgums par civilu globālu navigācijas satelītu sistēmu (GNSS) (“nolīgums”).
Nolīguma teksts ir pievienots šim lēmumam.
2. pants
Padomes priekšsēdētājs Savienības vārdā sniedz nolīguma 17. panta 1. punktā (1) paredzēto paziņojumu un sniedz šādu paziņojumu:
“Tā kā 2009. gada 1. decembrī stājās spēkā Lisabonas līgums, Eiropas Savienība ir aizstājusi Eiropas Kopienu un ir tās pēctece, un no minētās dienas īsteno visas Eiropas Kopienas tiesības un uzņemas visus tās pienākumus. Tādēļ nolīguma tekstā esošās atsauces uz “Eiropas Kopienu” vai uz “Kopienu” ir lasāmas kā atsauces uz “Eiropas Savienību” vai “Savienību”.”
3. pants
Padome pēc Komisijas priekšlikuma pieņem nostāju, kas Savienībai jāieņem GNSS Koordinācijas komitejā un Apvienotajās tehniskajās darba grupās, kuras minētas nolīguma 14. pantā.
4. pants
Šis lēmums stājas spēkā tā pieņemšanas dienā.
Briselē, 2013. gada 25. novembrī

Labels: 8
18
15
5